*A tanítványok ezt felelték rá: „Uram, ha elaludt, meggyógyul.” Pedig Jézus a haláláról beszélt, de ők azt gondolták, hogy álomba merülésről szól. (Jn11,12-13)*

A tanítványoknak nem tűnt fel az ébresztés szóban lévő információ, azaz hogy ehhez az ébresztéshez már Jézus kell. A mondat hallatán számukra az a jó hír volt elérhető, hogy a beteg már tud aludni, tehát a javulás útjára lépett. A gyógyulásban a pihenés segít.

János apostol talán azért írja ilyen részletesen, nehogy valakiben is felmerüljön ez a természetes álomra való asszociálás lehetősége.

Emberként néha képesek vagyunk „félrehallani” mondatokat, szavakat. Vagy egyszerűen csak a saját elképzelésünkhöz tartozó álláspontot akarjuk meghallani és minden mást nem veszünk észre.

Életünkben akkor leszünk kiegyensúlyozottan boldogok, ha pontosan meghalljuk és megtesszük mennyei Atyánk akaratát. Ehhez Őt kell szemlélnünk, nem elég tetteit vizsgálni, mert a sok részterület elterelhet a Teljességtől. A teljesség Jézus Krisztusban lakozik. Szemléld Jézust és eljutsz az Atyához! *Vadon Gyula*